Source: https://juridicemoldova.md/5054/solicitare-csm-catre-parlament.html
Timestamp: 2020-02-19 15:48:47+00:00
Document Index: 23244333

Matched Legal Cases: ['CSM ', 'CSM ', 'CSM ', 'CSM ', 'articolul 122', 'CSM ']

CSM solicită Parlamentului suplinirea numărului de membri - JMD
CSM solicită Parlamentului suplinirea numărului de membri
Joi, 21 noiembrie 2019, Consiliul Superior al Magistraturii a dat publicității o scrisoare adresată Parlamentului Republicii Moldova, prin intermediul căreia solicită suplinirea numărului de membri ai Consiliului Superior al Magistraturii, prin desemnarea de către Parlamentul Republicii Moldova a doi membri CSM din rândul profesorilor de drept titular, cu scopul de a evita crearea unor situații de lipsă de cvorum, care în consecință ar genera blocaj al activității Consiliului Superior al Magistraturii și întregului sistem judecătoresc, precum și stoparea reformelor inițiate.
“Potrivit art. 1 din Legea nr. 947 din 19 iunie 1996 cu privire la Consiliul Superior al Magistraturii, CSM este un organ independent, format în vederea organizării şi funcţionării sistemului judecătoresc, fiind garantul independenţei autorităţii judecătoreşti. Consiliul Superior al Magistraturii exercită autoadministrarea judecătorească.
Constituția Republicii Moldova, în articolul 122 statuează: Consiliul Superior al Magistraturii este alcătuit din judecători şi profesori titulari aleşi pentru o durată de 4 ani. Din Consiliul Superior al Magistraturii fac parte de drept: Preşedintele Curţii Supreme de Justiţie, ministrul justiţiei şi Procurorul General.
Prin urmare, luând în considerație cele relatate, întru evitarea creării unor situații de lipsă de cvorum, care în consecință ar genera blocaj al activității Consiliului Superior al Magistraturii și întregului sistem judecătoresc, precum și stoparea reformelor inițiate, prin prezentul demers respectuos solicităm, în mod de urgență, suplinirea numărului de membri ai Consiliului Superior al Magistraturii, prin desemnarea de către Parlamentul Republicii Moldova a doi membri CSM din rândul profesorilor de drept titular, în corespundere cu art. 3 alin. (3) din Legea nr. 947/1996 cu privire la Consiliul Superior al Magistraturii.”